तमिल ब्लॉकबस्टर ‘लव टुडे’ के रीमेक में नजर आएंगे जुनैद-खुशी, अद्वैत चंदन करेंगे निर्देशन
Aamir Khan son Junaid to work with Khushi Kapoor तमिल फिल्म लव टुडे के रीमेक में साथ करेंगे काम
इंडस्ट्री में इस वक्त आधा दर्जन रीमेक फिल्मों पर काम चल रहा है। अब इस लिस्ट में एक और नाम जुड़ गया है। खास बात यह है कि इस फिल्म में आमिर खान के बेटे जुनैद और श्रीदेवी की बेटी खुशी कपूर साथ नजर आएंगे। यह पिछले साल रिलीज हुई तमिल ब्लॉकबस्टर फिल्म 'लव टुडे' का रीमेक होगी। चर्चा है कि इस फिल्म को 'सीक्रेट सुपरस्टार' और 'लाल सिंह चड्‌ढा' जैसी फिल्में निर्देशित करने वाले अद्वैत चंदन डायरेक्ट करेंगे।
यंग कपल के रोल में आएंगे नजर
फिल्म की शूटिंग इस साल के सेकंड हाफ में शुरू हो सकती है। मेकर्स ने इस रोमांटिक-कॉमेडी फिल्म के लिए लीड कास्ट को फाइनल कर लिया है। यह पहला मौका है जब जुनैद और खुशी साथ काम करेंगे। काफी वक्त से दोनों के नाम पर चर्चा थी पर अब सुनने में आ रहा है कि दाेनों ने यह फिल्म साइन कर ली है। फिल्म में दोनों यंग कपल के रोल में नजर आएंगे।
जुलाई तक फ्लोर पर जाएगी फिल्म
पिछले साल रिलीज हुई तमिल फिल्म ‘लव टुडे’ में प्रदीप रंगनाथन और इवाना लीड रोल में थे। स्पोर्टिंग स्टार कास्ट में सत्यराज, योगी बाबू और राधिका सरतकुमार जैसे बड़े कलाकार मौजूद थे। वहीं रीमेक के लिए फिल्म की बाकी स्टार कास्ट अगले महीने तक फाइनल की जाएगी। डायरेक्टर अद्वैत इस रीमेक को जुलाई तक फ्लोर पर ले जाने का विचार कर रहे हैं।
इन दिनों अपने डेब्यू प्रोजेक्ट की कर रहे शूटिंग
यह फिल्म जुनैद और खुशी दोनों की ही दूसरी फिल्म होगी। दोनों पहले से ही अपने डेब्यू प्रोजेक्ट पर काम कर रहे हैं। जहां जुनैद यशराज बैनर की थ्रिलर-ड्रामा 'महाराज' पर काम कर रहे हैं। वहीं खुशी, जोया अख्तर की 'द आर्चीज' से डेब्यू करेंगी। इसमें उनके साथ शाहरुख खान की बेटी सुहाना खान और अमिताभ बच्चन के नाती अगस्तया नंदा भी होंगे। भले ही यह खुशी का पहला प्रोजेक्ट हो पर यह ओटीटी पर रिलीज होगा। ऐसे में ‘लव टुडे’ की रीमेक खुशी की पहली थिएट्रिकल डेब्यू बनेगी।